Zdenka Predná (album)

Zdenka Predná je druhý štúdiový album slovenskej speváčky Zdenky Prednej, ktorý vyšiel 26. marca 2007 vo vydavateľstve Sony BMG. Album vyšiel po roku od prechádzajúceho počinu – Sunny Day (2005). 

Z albumu vyšli tri single, ktoré patrili medzi najhranejšie domáce skladby slovenského rádiového éteru. Vďaka mimoriadnemu úspechu pilotného singlu „Keď to nejde“, ktorý sa umiestnil aj na prvej priečke hitparády v MTV Europe, sa album zaradil medzi najvýraznejšie počiny jej kariéry. Už niekoľko týždňov po vydaní získal zlatú certifikáciu za predaj. Popularita albumu speváčke priniesla tretie miesto v ankete Slávik 2007 a postup do prvej trojky kategórie Speváčka diváckej ankety OTO 2007.

S albumom súviselo aj koncertné turné Fiat500 Tour so štrnástimi zastávkami v slovenských mestách, ktoré trvalo od 27. marca do 3. mája 2007.

 Kompozícia a pozadie vzniku albumu 
Nahrávka predstavuje výrazný posun od jej debutu Sunny Day (2005) – je akustickejšia, osobnejšia a ešte viac autorská. Ako už samotný názov albumu naznačuje, ide o čisto sólovú záležitosť, bez akýchkoľvek hosťujúcich interpretov. Nahrávka obsahuje 12 skladieb, z toho jednu bonusovú v podobe novej verzie hitu „Vietor“. Všetky piesne na albume si speváčka otextovala sama. Produkčný základ opäť tvorili Slavo Solovic, Milan Adamec a Peter Graus z Creative Music House.

Materiál k albumu vznikal od jesene 2006 a samotné nahrávanie podľa speváčky trvalo približne jeden mesiac. Na rozdiel od práce na debute si tentoraz mohla pred samotným nahrávaním v štúdiu nahrať aj demo nahrávky. Témou piesní sú vzťahy, pričom speváčku pri písaní najviac inšpirovala príroda. Skladby vznikali s prihliadnutím na následné aranžovanie do koncertných verzií, ktoré bolo pri debute náročnejšie.

 Single 
 „Keď to nejde“ 
Pilotný singel „Keď to nejde“, nasadený do slovenských rádií v polovici februára 2007, sa stal okamžite rádiovým hitom. Druhý týždeň po nasadení sa singel vyšplhal na 9. miesto v rebríčku RADIO TOP100 Oficiálna, pričom sa šesťkrát umiestnil na prvom mieste, päťkrát na druhom a šesťkrát na treťom mieste. Celkovo sa udržal v hitparáde tridsaťsedem týždňov. 

Speváčka sa pri tvorbe videoklipu k piesni rozhodla pre nízkorozpočtovú produkciu. Svoje rozhodnutie odôvodnila zánikom viacerých televíznych hitparád, čím sa znižoval priestor na vysielanie videoklipov. Spolu s kamarátkou Luciou B. si počas dovolenky v Tunisku svojpomocne natočila zábery na domácu kameru, bez veľkej výpravy či nasvietenia. Strih a postprodukciu zabezpečil režisér Braňo Vincze.

Napriek minimálnej produkcii videoklipu jeho úspech prekročil domáce hranice – vďaka vysokej rotácii ju zaznamenali aj v hudobnej stanici MTV, kde mala premiéru na MTV Europe 5. mája 2007. Bola zaradená do svetovej hitparády World Chart Express, v ktorej sa dostala až na prvé miesto.

 „Ponad maky“ 
Po mimoriadne úspešnom pilotnom singli sa rozhodla v septembri 2007 vydať do éteru druhý, ku ktorej ju motivovali najmä pozitívne reakcie priateľov.„Všetci mi už hovorili, žeby sa patrilo pustiť do rádií novú pesničku. Tak som vybrala Ponad maky, ktorá u mojich priateľov najviac zarezonovala. Možno je to tým, že je pomalšia a pohodovejšia,“ zhodnotila výber singlu.Singel nedosiahol rovnaký úspech ako jeho predchodca. V rebríčku RADIO TOP100 Oficiálna sa umiestnil na dvadsiatom mieste a v rebríčku najhranejších domácich skladieb slovenských rádií obsadil 7. priečku.

 „Kam mám ísť?“ 
Ako tretí a zároveň posledný singel z albumu vyšla skladba „Kam mám ísť?“. Singel debutoval na 25. mieste v rebríčku RADIO TOP100 Oficiálna a najvyššie sa v ňom umiestnil na 11. priečke. V rebríčku najhranejších domácich skladieb slovenských rádií obsadil 5. priečku.

Videoklip ku skladbe, ktorý režíroval Braňo Vincze, vyšiel v marci 2008. Účinkuje v ňom okrem speváčky aj jej kapela. Po jeho vydaní sa v médiách diskutovalo o podobnosti videoklipu s videoklipom jednej americkej speváčky.

 Nahrané skladby 
Úvodnou skladbou albumu je „Máš sa rád“, ktorá bola zároveň prvou dokončenou kompozíciou. Podľa speváčky úvodnej skladbe predchádzalo dlhšie rozhodovanie; po prvom mixe od Maroša Kachúta ju považovala za vhodný úvod aj pre koncertný program.

Text piesne „Som na nej závislá“ vznikol počas jedného večera. Hoci ju pôvodne zaujala hudobná predloha, speváčka spočiatku nevedela, o čom bude skladba tematicky. Inšpiráciou sa napokon stalo fotografovanie k albumu a motív kúpeľa v čokoláde.

V piesni „Rosou“ sa podľa speváčky spájajú prvky prírodnej tematiky a partnerských vzťahov.

K speváčkiným obľúbeným skladbám patrí aj štvrtá v poradí – „Letný tieň“, ktorú opisuje ako „ľahkú a nákazlivú“. Pozitívne hodnotí najmä sláčikové aranžmány Milana Adamca, ktorý je zároveň autorom skladby.

Piatou skladbou albumu je pilotný rádiový singel „Keď to nejde“.

Hudobný podklad, ktorý si speváčka podľa vlastných slov spočiatku takmer nevšimla, sa stal základom pre pieseň číslo šesť – „Kam mám ísť“.

Skladba „Neviditeľná“ má podľa interpretky „neistý osud“, keďže ide o experimentálnejší titul, ktorý môže poslucháčov buď zaujať, alebo ho budú preskakovať.

V piesni „22:22“ sa objavuje zvuk flauty v podaní manželky Milana Adamca.

Ako vhodná pre rádiové vysielanie bola označovaná aj deviata skladba „Ponad maky“, ktorú speváčka často volila ako prvú, keď niekomu predstavovala album.

Pieseň „V melónovom zrnku“, charakteristická mohutnejším zvukom, bola zaradená takmer na záver albumu; interpretka ju opisovala ako skladbu, pri ktorej sa cítila „ako v melónovom zrnku“ a tešila sa na jej koncertné prevedenie.

Album uzatvára „Bežné veci“, „veselá, funková“ skladba.

 Dizajn albumu a obal 
Album bol vydaný na CD nosiči v štandardnom plastovom jewel case s bookletom, ktorý obsahuje texty všetkých piesní. Na obale je speváčka zobrazená v tzv. „čokoládovom kúpeli“, z ktorého jej vystupuje tvár. Fotografie k bookletu nafotil Jakub Klimo. O design albumu sa postaral Berger Junior.

 Zoznam skladieb 

 Výroba albumu 
Hudobníci
 Zdenka Predná – spev, vokály
 Marián Kachút (1-3, 5, 6, 9, 10), Peter Graus (5), Milan Adamec (4, 7, 8, 12), Slavo Solovic (7, 11) – producent
 Marián Kachút (1-3, 5, 6, 9, 10), Milan Adamec (8) – gitary
 Marián Kachút (1-3, 5, 6, 9, 10), Rado Gregor – basa
 Marián Kachút (1-3, 5, 6, 9, 10), Peter Graus (5), Milan Adamec (4, 7, 8, 12), Slavo Solovic (7, 11) – klávesy
 Marián Kachút (1-3, 5, 6, 9, 10), Peter Graus (5), Milan Adamec (4, 7, 8, 12), Slavo Solovic (7, 11) – loopy
 Milan Adamec (4) – husle
 Milan Adamec (4) – viola
 Andrea Adamcová (8), Mišo Oberman (9) – flauta
Produkcia
 Jakub Klimo – fotografie
 Katka Kmecová – make-up
 Michal Szabo – styling
 Renáta Márová – hair
 Berger Junior – obal albumu
 five fat pigeons – produkcia & management
Nahrávka, mix a mastering
Creative Music House - hudobná produkcia
Nahrané a zmixované v štúdiách Creative Music House v Bratislave

 Referencie 

 Externé odkazy 
 Zdenka Predná – Zdenka Predná na Discogs

Kategória:Albumy Zdenky Prednej
Kategória:Hudobné albumy z 2007